
DRAGEN

En fortelling fra virkeligheten av

Ole Daniel Enersen


Kapittel 1

Om duer og ulydige drager

Alt som kunne krype og gå av mennesker i Vanatu var samlet på torvet. De sto tett i tett rundt torvbassenget, hvor barna om sommeren badet sammen med bøfler og andre kosedyr. Det hersket en forventningsfull stemning, men det var ikke bøfler folk var opptatt av. Heller ikke av de mange hundene og kattene, som flyktet bjeffende og mjauende for ikke å bli tråkket ned i folkevrimmelen.

– Tror du han er noe tess? var det en som sa.

– Jeg aner ikke, svarte sidemannen, – han er jo bare 16 år, men det hadde vært fint å få en ny trollmann i Dalen.

– Jeg håper han skal gjøre vann til vin, var det en annen som sa, vinhøsten har vært elendig i år, og bøflene har fått færre kalver. Det er nesten så man skulle tro at Ator har vært her for å hevne noe vi ikke vet hva er.

Det var fire år siden den forrige trollmannen, Ator, forsvant fra Dalen. Han hadde vært berømt over hele den delen av verden folk i Vanatu kjente til. Var det tørke, kunne han påkalle regn, som noen ganger kom, andre ganger ikke, og det var ikke ende på de merkelige medisinene han kokte sammen for å helbrede alskens sykdommer. Alle savnet gamletrollmannen, men det var også mange som trakk et lettelsens sukk da han forsvant. For Ator hadde skremt dem med kunstene sine, og dyrene var livredde for ham.

Det var ikke rart, for Ator kunne finne på de forskrekkeligste ting; som å sette hundehode på en katt. Den stakkars kattehunden greide ikke å holde hodet oppe og druknet i et fat med fløte.

Det var i alle fall en bedre skjebne enn for katten som fikk to hoder, ett i hver ende. Det var to hannkatter, og de sloss bestandig.

– Der kommer han, mon tro hva han har pønsket ut, sa en kvinne da Mango kom skridende inn på torvet med en kurv i hånden og en forskremt skapning på venstre skulder.

– Ikke vær redd, Rosa, hvisket Mango med hodet på skakke, – det kan hende at det går bra. Han var ikke så sikker selv.

Det tufsete kreket protesterte svakt og så betenkt ut. Mango gikk ut i bassenget mens han mumlet noe alle skjønte var magiske besvergelser. Uten å fortrekke en mine nøt han applausen da han gikk på vannet.

Med en såmanns elegante armsving dreide han seg rundt og kastet noe i vannet. Det var som om hele bassenget eksploderte med det drønn. Mens folk trakk seg forskrekket tilbake ble Mango innhyllet av tett røyk. Bare omrisset av ham kunne sees, og brokker av formlene han mumlet kunne såvidt høres.

– Dette var jo sånn passe, kommenterte en av tilskuerne, da røyken ble tynnere og alle igjen kunne se Mango tydelig. Han holdt et egg i venstre hånd.

– Nå får det bære eller briste, sa Mango til seg selv. Før noen oppfattet hva som hadde skjedd, var egget borte og det satt en hvit due på hodet hans. Under voldsom jubel flakset den med vingene, slapp en klatt i hodet på ham og sirklet over torvet, før den forsvant i en røyksky med et gjennomtrengende skrik. Folk applauderte mens de så spent på skydotten som steg langsomt mot himmelen. Var dette bare det gamle knepet med å få en due til å forsvinne?

Men så begynte skydotten å ta form. Nå var det en slange de så der oppe, en slange med vinger og klør.

– En basilisk, tenkte Mango, en basilisk med vinger og klør. De finnes jo ikke engang i sagnene! Han var fullstendig uforberedt på det som skjedde.

Med skjærende skrik styrtet basilisken ned mot Mango, så nær at han kjente klørne stryke seg gjennom håret. Gang på gang kom den, i voldsomme stup, og hver gang rispet den ham i ansiktet eller rev hår av hodet hans. Mens den skrek. Aldri hadde Mango hørt en så forferdelig lyd, eller sett en så forferdelig skapning. Folk var elleville av begeistring. Maken til magiske kunster! For hver gang den stupte ned ble basilisken litt større og jubelen høyere.

Mango kaldsvettet. Hva var det Ator hadde sagt før han la egget på et sikkert sted innerst i kjelleren?

– Når den fortryllede duen først er ute, kan den bare gå én vei. Man kan ikke lage egg av omelett, heller.

Rundt ham begynte folk å ane uråd, det gikk et forskremt gisp over torvet; villere og villere styrtet basilisken mot læregutten som gikk på vannet.

– Det er en basilisk! sa en olding langt bak i flokken.

– En basilisk, jeg kan nesten ikke tro det, svarte mannen ved siden av.

– Jeg ser det, men jeg tror det ikke. Basilisker har aldri eksistert andre steder enn i historier om fortidens magi. Nå er jeg 101, og alt er ute.

– Men her er den. Fortidens magiske skrekk lever i Vanatu, fortsatte den første, han var bare 99 år.

– Det må være Ator som styrer utysket, sa den eldste med frykt i stemmen, mens Mango tok seg til hodet der de sylskarpe basiliskklørne nettopp hadde etterlatt seg blodige flenger. Blodet rant ned i øynene på ham så han knapt kunne se.

– Når du står der må du huske å si dette, hadde Ator sagt. Men hva var det han sa? Noe med "Golem" og "dragen", eller noe sånt. Mango ropte det ut mot basilisken, som kom mot ham, større enn noe som hadde fløyet over Vanatu noen gang, og med en villskap som om den skulle fortære alt og alle.

– Golem, dragen min!

Mer fikk han ikke sagt før enda noen hårtufser ble revet av hodet. Men basilisken hadde nølt et ørlite øyeblikk da han sa "Golem".

Mens han klemte desperat på egget, som han hadde gjemt, skrek Mango mot basilisken:

– Golem, golem, dragen min! Golem, golem, dragen min! Basilisken skulle til å stupe mot ham igjen, da Mango sa det siste "golem, dragen min." Med et skrik gjorde den et voldsomt rundkast og hyllet seg inn i en røyksky. Før noen kunne se hva som skjedde, satt den igjen på skulderen hans. Duen.

Mango tørket svette og blod og bukket dypt. Folk var fra seg av begeistring. Bare de to gamle smilte ikke.

– Det var som Ator på sitt beste, sa den yngste.

– Eller på sitt verste, sa den eldste. – Hva skal det bli av den gutten?

Mango kjente et napp i buksebenet. Det var lille Rosa, som tappert hadde kjempet på Mangos side. Hver gang basilisken angrep, freste hun mot den som en sint katt – og gjemte seg mellom bena på Mango. Han tørket blod og svette mens han løftet henne opp og satte henne på venstre skulder. Der satt hun og triumferte, mens hun stadig kikket fryktsomt over til duen på den andre skulderen. Tenke seg til, å oppføre seg slik, og kurre attpåtil. Skulle vært spist!

De første til å gratulere Mango, var Bøffelbill og Malliva:

– Fantastisk! En stund var jeg redd. Hvordan fikk du det til? jublet Bøffelbill.

– Hadde jeg visst at du skulle bli så forskrekkelig flink, hadde jeg ikke vært så sinna da du flyttet inn til Ator for å bli læregutten hans, sa Malliva.

Mango svarte ingenting, og stort klokere ble ikke de stolte foreldrene da de spaserte sammen mot huset hvor Mango bodde.

Han kalte dem mor og far, men Bøffelbill og Malliva var barnløse, de hadde tatt til seg Mango seksten år tidligere.

Bøffelbill hadde vært ute for å vanne bøfler da han så noe underlig som fløt på elven. Det lignet ikke på noe han hadde sett før, og det kom klynkelyder fra det. Nysgjerrig fikk han en av bøflene til å svømme ut og hente det inn.

Det bøffelen forsiktig skjøv foran seg mot land var et kjempekranium, mange ganger større enn de største bøffelkraniene Bøffelbill hadde sett. Det var bare såvidt han klarte å trekke det opp på land. I kraniet var det laget et leie av mykt gress, og på det lå et guttebarn som kunne være omlag en måned gammel.

Bøffelbill var sikker på at han hadde sett en skikkelse stå og følge med det hele et stykke unna på den andre bredden, men da han løftet opp barnet og så seg rundt, var det ingen der. Hadde han innbilt seg det hele? Han tok kurven med gutten i, med seg hjem til konen, Malliva.

For Bøffelbill og Malliva var det en stor sorg at de aldri hadde fått barn, så de var glade over å kunne ta til seg den lille. De kalte ham Mango, etter Bøffelbills yndlingsfrukt.

Bøffelbill var en vel ansett mann. Han eide flere hundre bøfler og var Vanatus dyktigste bøffeltemmer og bøffelrytter. En gang hadde han jaget en flokk bøfler gjennom byen mens han gikk fra bøffelrygg til bøffelrygg.

Bøffelbill og Malliva gledet seg mye over Mango. Han var en grei gutt, men han fant på litt for mye rart. Stadig vekk hørte de underlige lyder fra gutteværelset, og luktene der inne var ofte ikke til å holde ut. Men verst var det med de forskremte dyrene som kom springende ut derfra, de så ikke alltid ut som de skulle.

Gutten var stadig å se rundt trollmannen Ators hus. Uansett hvor i Vanatu han skulle, var det som om han ble trukket mot huset andre helst unngikk. Mange kvelder snek han seg ut og gikk for å titte gjennom det lille kjellervinduet i Ators verksted. Trollmannen lot alltid som om han ikke så ham, enda han hadde vanskelig for ikke å le høyt av det komiske ansiktet med de stirrende øynene og den flatklemte nesen.

Ator hadde mye moro av dette, og sørget ofte for at gutten fikk seg en overraskelse. En gang ble Mango blendet av et voldsomt rødt lys, for så å stirre inn i et par øyne større enn tinntallerkener. Etter dette gikk det flere dager før han våget seg tilbake. Da var vinduet dekket til.

I mange dager gikk Mango hver kveld til Ators hus, bare for å se at kjellervinduet var like tildekket. Men én kveld, da han skuffet skulle til å gå hjem igjen, så han at døren sto på gløtt. Han åpnet den langsomt. Innenfor var det en gang med dører på begge sider. Nølende steg han inn og kjente på dem. Alle var låst, men i det han skulle til å gå ut igjen, ble gulvet borte under ham.

Det neste han oppfattet var at han lå så lang han var i et mørkt kjellerrom. Fortumlet reiste han seg opp. I det svake lyset fra et stearinlys kunne han skimte alskens underlige saker. Innerst i et hjørne var det en tønne som det kom en tykk damp opp av. Mens han glante storøyd, begynte dampen å ta form som et hode, for så å bli til en altoppslukende kjempekjeft med sylskarpe tenner som kastet seg mot Mango og slukte ham. Alt ble mørkt.

Han våknet av en hjertelig latter og en stemme som sa:

– Velkommen i magiens underverden.

Der og da ble Mango trollmannen Ators læregutt.

Han var 10 år den gangen, og foreldrene syntes slett ikke at det passet seg for en 10-åring å flytte sammen med en trollmann, attpåtil i et hus hvor bra folk helst ikke satte sin fot. Men det var lenge siden, og nå hadde gutten vist at han hadde lært noe. Men hva?

Av Vanatus tre tusen innbyggere var 1 294 barn under 15 år. Det var derfor ikke til å unngå, at det ble gjort flere rampestreker i Vanatu enn de fleste andre steder. I tillegg kommer 999 katter, 491 hunder, 602 kaniner, 4 012 bøfler, 1 hvit due og 3 drager. Bøflene selges til hele verden og er Dalens viktigste inntektskilde.

Vanatu er den største byen i den delen av verden som kalles Dalen. I syd grenser Dalen til Fjellandet, som ligger på den andre siden av elven Ombazonas. Ingen Mango kjente hadde noensinne våget seg over elven. Jo, forresten: Ator hadde vært der, og Mango måtte bli den neste.

Han var ikke mye bekymret for fremtiden mens han spaserte hjemover fra torvet sammen med foreldrene sine og Rosa. Den skrukkete drageungen virket litt engstelig, men det gjorde hun jo nesten bestandig.

Bøffelbill og Malliva fulgte ham bare til døren. De hadde dristet seg innenfor én gang; det rakk lenge. For et søl, og som det luktet!

Trollmannshuset i utkanten av Vanatu var lite og nærmest fattigslig å se til. Det var under jorden huset var stort; maken til kjeller fantes ikke i Vanatu, det var Mango sikker på. Det aller helligste, eller skumleste, som mange ville si, var et langt rom som gikk under det meste av huset. Her dampet det fra utallige krukker og kar, her var ekte løvepulver og rynkesaft som gjorde gamle damer enda mer skrukkete. Her var alt han brukte når han skulle imponere folk i Vanatu, de simpelthen elsket å la seg lure av knepene hans. I en nisje innerst i en krok hadde han krukkene Ator hadde satt igjen for trollmannsprøven. Det var ned i dette rommet Mango hadde falt den kvelden han ble trollmannen Ators læregutt.

Rosas lille snute ga fra seg et lettelsens pip straks de var innenfor. Hun klatret ned fra skulderen hans og kravlet bort til tyriroten hun brukte for å komme opp på sin egen lille plattform. Herfra hadde hun full oversikt over sitt lille rike. En langsomt hvesende melodi fylte rommet.

Fresing og kakling minnet Mango om at det var to som ventet på ham i kjelleren, David og Batseba. De lignet ikke på noen andre skapninger Mango kjente til, heller ikke på Rosa, som også var et underlig og fremmedartet vesen. Mens Rosa hadde butt snute, store øyne, korte, brede vinger, to par kraftige ben og kraftig hale, var David og Batseba noen skrinne misfostere med lange nebb, spisse vinger, ett par ben og buskehale. De to var litt eldre og større enn Rosa.

Ingen av dem kunne fly, men for David og Batseba var det like før. For at de ikke skulle stikke av og bli spist av kjemperottene, hadde han plassert dem på en hylle høyt oppe under taket. Der satt de trygt inn mot veggen. Smådrager er nemlig redde for høyder. Men også drager blir kloke av skade, og når de er kloke nok, har de også lært å fly.

Det var ikke høyder og flyvningens kunst som opptok David og Batseba da Mango kom inn. De to smådjevlene satt og øvet seg på å spytte flammer. David hadde ikke rare greiene å skryte av. Enda så mye han prøvde å imponere Batseba, hans store kjærlighet. Det beste han presterte var mest som et blaff fra en våt fyrstikk. Batseba derimot, kunne allerede få frem riktig fresende flammer. Nå hadde hun nettopp vunnet en avgjørende seier over husets kanarifugl.

David satt på respektfull avstand så forelsket på henne. Rosa var fiolett av misunnelse.

Alle i Vanatu visste kjente lille Rosa, det vesle skrukketrollet var nærmest blitt byens maskot, men David og Batseba skulle forbli en hemmelighet til de kunne fly.

For Mango var det fremdeles et mysterium med dragene, for i Dalen fantes ikke drager andre steder enn i eventyrene. De fortalte om noen svære, flyvende vesener som levde i et land bortenfor Fjellandet på den andre siden av Ombazonas. De var så store at de kunne fly med et menneske på ryggen. Det var først to år etter Ators plutselige forsvinning Mango fant de tre drageeggene. De lå i en stenkrukke like bak ovnen læregutten brukte når han skulle koke sammen et av sine illeluktende brygg. Det var med bange anelser han tok vare på eggene, for det ante ham at Ator var på ferde med noe uhumskt. Men hva kunne det komme ut av de to små grønne eggene, og det store gule?

Det gikk over tre år. Da sprakk det første egget. Ut krøp noe som mest minnet om en krysning av en flaggermus og fanden selv, for styggere skapning hadde Mango aldri sett. Den neste som kjempet seg ut var ikke det spor penere. Mango, hadde lært at man skal stelle pent med alt levende, iallfall til man vet om det er spiselig, så han matet styggingene med det han kunne finne av insekter, smågnagere og rester fra sin egen mat.

Han kalte dem David og Batseba. De hadde vokst seg til et vingespenn som en ørn da det tredje egget sprakk.

Vesenet som kom ut var mye større og enda styggere enn David og Batseba. Forsiktig løftet Mango opp det vesle misfosteret og holdt det i armene sine. Det ga fra seg en nesten uhørlig lyd og gjemte hodet i armkroken hans.

– Du skal hete Rosa, hvisket Mango. Rosa klynket, det var som om hun forsøkte å frese.

Siden da var de to uatskillelige, og et populært innslag i bybildet. Rosa ble hele byens kjæledegge, alle ville klappe det stygge vesenet.

– Stakkars krek, sa de og strøk henne over buken. Rosa fikk aldri nok av det. Folk så alltid litt rart på ham når han og Rosa freste og pep til hverandre. Når han sa, at den lille var blitt riktig flink til å snakke, lo de godt av ham.


Kapittel 2

Om visdommens lyder

Allerede som spedbarn forundret Mango foreldrene sine ved å lage de merkeligste plystrelyder. Den dagen han lærte å gå, hadde det kommet en due og satt seg på skulderen hans. Mango lo og plystret så duen danset og slapp en klatt.

Da han ble større gikk han ofte til skogen bortenfor trollmannshuset. Der var det et par kaninspisende ørner som vendte tilbake til det samme reiret år etter år. En gang klatret han opp i treet, til han var på grenen nedenfor ørneparet. Under øredøvende skrik og skrål var foreldrene travelt opptatt med å mate sine forslukne unger.

Mango prøvde seg med en skrikende plystretone, men traff ikke helt. Ørneungene stoppet et øyeblikk, før de fortsatte å mase om mat. Neste gang ble det full klaff. Ungene sluttet brått å skrike, snudde seg mot Mango og satte i med lykkelige skrik. Først senere skjønte han at han hadde bommet litt på tonen likevel; uten å vite det hadde han lovet dem alle de feteste markene og musene i hele skogen.

Etter hvert hadde Mango lært seg lydene deres så godt, at han kunne få de voksne ørnene til å følge seg og gjøre ting han ba dem om. En dag kom hannen tilbake fra jakt og la en død kanin på trappen hans. Samme morgen hadde Mango etterliknet jaktsignalet deres, og nå lå kaninen der. Fra da av utvekslet de rikelig både av kjøtt og gammel visdom. En ny verden åpnet seg for den nysgjerrige gutten. Hver tur han gikk var en endeløs fortelling om de utallige mysterier som mennesker aldri får del i.

Morsomst var bjørnene. I skogen med ørnene holdt det også til en liten flokk bjørner. Det var noen svære beist, syntes Mango, han holdt seg helst på betryggende avstand, men ikke lengre unna enn at han kunne følge med i hvordan de kommuniserte.

Bjørnens språk var mye vanskeligere enn ørnenes. Bjørnene både hveste og smattet og skrek. Mest dreide det seg om å fortelle hvor det var mat, og hvem som skulle passe seg for hvem i parringstiden. En dag tok Mango mot til seg og satte seg på en trestubbe midt i en bugnende blåbæreng. Tre binner som proppet seg med de store bærene, nærmet seg. Han smattet innbydende og slo ut med armene. Binnene fulgte etter ham til noen tuer med ekstra saftige bær.

Det var da han gjorde en stygg feil. Han skulle etterligne skriket som betød: følg meg, for å se om han kunne lokke dem til å bade i bekken like ved. Det var et litt romlende skrik Mango hadde øvd mye på, men da var han ikke forkjølet. Skriket ble skjærende falskt. Binnene reiste seg på to og gikk mot glødende forelsket mot ham. Febrilsk satte Mango i på nytt, men nå ble det enda verre. Bjørnene stormet mot ham. Skremt satte han av sted fortere enn svint og klatret opp i et tre. Det var nesten tidsnok. Den dag i dag har trollmannen Mango et lite arr i ansiktet. Hvis du spør ham hvordan han fikk det, rødmer han og forteller om den gang han ble sjekket opp av tre binner.

En natt det tordnet og lynte og stormen herjet utenfor, skjønte han at Rosas lyder var omtrent de samme som ørnenes. Mens han lå i halvsøvne og lyttet til vindens susing i trærne, hørte han Rosa frese og pipe. Plutselig oppfattet han at dragens fresing hadde samme rytme som ørnenes skrik. Først trodde han at det skrukkete kreket var redd, men så freste Rosa:

– Vinden suser over flammenes verden, mente han tydelig å høre, så tydelig som om en ørn hadde skreket, men han fikk det ikke til å stemme. Han forvrengte stemmen til en nokså mislykket hvesing:

– Det er østenvinden som stryker mellom nattens stjerner. Mango ble ofte veldig poetisk når vinden truet med å rive ned huset.

– Over sjø og dal, gjennom fjell og mørke, bringer vinden budskap fra Flamigar, freste Rosa.

– Så vakkert, svarte Mango henført.

Siden den natten hadde dragen og gutten hatt mange dype samtaler, iallfall mente Mango at Rosas visdomsord måtte være den ytterste visdom, for han skjønte ikke så mye av dem.

Rosa og David og Batseba så ut til å være av samme slekt, et sted langt tilbake. For de to skarpnebbete brukte omtrent de samme lydene, og om Mango noen ganger hadde vanskelig for å forstå maset deres, skyldtes det mest at de ikke tok det så nøye med å frese rent.

Rosa gjorde hele forskjellen for Mangos rykte. Hittil hadde folket i Vanatu sett på ham som en morsom lurendreier. Med Rosa på skulderen ble han møtt med fryktblandet respekt. Alle trodde at Rosa var noe han selv hadde skapt med høyere magi. Mango nøt det. Det var derfor naturlig at alle ventet seg noe helt spesielt da han skulle demonstrere kunstene sine på torvet for å vise om han var verdig til å bli trollmann av Dalen. De ble ikke skuffet. Men Mango ble betenkt. Meget betenkt.

Sittende ved kjøkkenvinduet gjenopplevde han igjen og igjen det som hadde skjedd på torvet. Noe hadde gått fullstendig galt. Dette skulle være selve mesterprøven, og så holdt han på å bli revet i hjel av en illsint basilisk, attpåtil under folkets jubel.

Trollmannslærlingen var vel bevandret i legender fra fortiden. I Ators tid hadde han hørt på den store magikeren fortelle om alle de snodige og farlige skapningene som en gang hadde befolket jorden. En av dem var basilisken, slangen som ble ruget ut av et egg fra en hane, og hadde makt til å ødelegge alt levende som kom i dens vei. Intet våpen bet på basilisken. Den eneste måten mennesker kunne beskytte seg på, var med hanegal. Når basilisken hørte hanen gale, flyktet den.

Mango hadde aldri helt trodd på de mange merkelige vesenene Ator hadde fortalt om. Men her var den, basilisken, den styggeste og dødeligste av dem alle. Hvis det var en basilisk? For denne slangen hadde både klør og vinger, som en drage.

– Så har magiens mester holdt noe skjult for meg, tenkte læregutten, – hva blir det neste?

Egget som duen kom ut av, hadde Ator etterlatt seg da han forsvant for fire år siden. Sammen med det lå det et brev.

Det begynte slik: Når du gjør som det står her, får du frem en skapning du aldri har sett maken til. Men egget kan bare brukes én gang, og det skal være før du legger ut på den store turen. Klarer du dette, klarer du det neste også, og da får Dalen en ny, stor trollmann.

Han vasket bort blodet og smurte seg inn med sårsalve, for nå måtte han snarest begynne å forberede seg til blomsterturen.

Den natten våknet han av et tordenskrall. Regnet fosset ned og lynene gnistret over himmelen så det var lyst som midt på dagen.

– Perfekt! mumlet han, la seg over på den andre siden og sovnet med et tilfreds smil om munnen.

I grålysningen ble han vekket igjen, denne gang av spetakkel i kjelleren. Da han sprang ned kjellertrappen lå Batseba forslått og fornøyd i en krok med en mus fast i nebbet. Hun la hodet bakover og svelget den raskt; Mango kunne høre pipet bli svakere og svakere etterhvert som klumpen flyttet seg nedover den lange dragehalsen.

Tiden var inne til å la de to krapylene få utfolde seg i frihet. Den natten og tre netter fremover kunne natteravner i Vanatu se to fremmede fugler i silhuett mot månelyset. Men om dagen var de alltid inne. Ennå skulle ingen se dem.

– Det blir snart din tur også, sa han til Rosa, som løp frem og tilbake over gulvet og flakset med vingene.

Sjelden hadde det vært så travelt i trollmannshuset ved skogkanten, både i det underjordiske og det overjordiske. En ekspedisjon som den han skulle legge ut på ved første fullmåne, om fire dager, krevde grundige forberedelser. Blomsterplukking kan være så mangt.

Men aldri var det for travelt til at han spilte Det magiske spillet. Mango led av spillegalskap.

